Franco Fughero Bartolomei

Franco Fughero Bartolomei (født 1929 i Roma, død 2005 i Oslo) var en italiensk/norsk billedkunstner, bosatt i Arendal. Han arbeidet i hovedsak med oljemaleri og grafikk. Innen grafikken arbeidet han mest med tresnitt og akvatint.  

Bartolomei kom til Norge som student i 1955, for å fordype seg i Edvard Munchs grafikk. I denne perioden malte han ofte landskapsbilder influert av Munchs ekspresjonisme med innslag av kubismeNorsk kunstnerleksikon «Fughero Bartolomei» (besøkt 17. desember 2014). Etter hvert utviklet han et eget geometrisk uttrykk, med gyldne fargetoner og ujevn overflatestruktur. Bartolomei hadde et toårig opphold i Vadsø, og ifølge Norsk kunstnerleksikon I-IV (1982-86) er bildene hans inspirert av naturopplevelser fra denne perioden. Fra 1964 blir formspråket mer flytende og fargene renere.

Bartolomei er innkjøpt av Norsk kulturråd i 1975 og 1985, og ble i begge disse år også innkjøpt av Riksgalleriet. Han er to ganger innkjøpt av Aust-Agder fylkes kunstsamling (1987 og 1992). Han har en rekke separat- og gruppe/kollektivutstillinger bak seg, blant annet separatutstilling på Bomuldsfabriken Kunsthall i Arendal (1997), Galleri Norske Grafikere Oslo (1982 og 1997) og Galleri Bi-Z Kristiansand (1988). Bartolomei har deltatt ni ganger på Sørlandsutstillingen.Minge, Hans Otto (1999): Norske billedkunstnere Agder, s. 40 og 41 Han har vært styremedlem både ved Sørlandsutstillingen og ved NBK-Agder. I 1976-96 mottok han Statens garanti-inntekt.   

Han var lærer ved Arendal kommunale kunstskole for barn og ungdom fra 1988 og utover. Franco Fughero Bartolomei hadde medlemskap i Norske billedkunstnere Agder (NBK-Agder), Landsforeningen Norske Malere (LNM) og Norske Grafikere (NG).

 Referanser 

Kategori:Norske billedkunstnere
Kategori:Norske malere
Kategori:Norske grafikere
Kategori:Personer fra Roma
Kategori:Personer fra Arendal kommune